runetrust/blame-folketinget-dk huggingface dataset:
Peter Hummelgaard Thomsen (S), 2018-11-13:
Vi deler sådan set forslagsstillernes bekymring for stigningen i antallet, men vi synes til gengæld også, at vi både med nogle af de bemærkninger, som justitsministeren kom med, men også i det hele taget, vil opfordre de partier, som deler den bekymring – jeg har en fornemmelse af, at det er et ret bredt flertal – til at sætte sig sammen og skrive en beretning, hvor man måske bliver enig om, at det her for det første skal undersøges lidt nærmere.
Villy Søvndal (SF), 2003-03-12:
Vi har også brug for en vurdering af artilleri; vi har, som også den konservative ordfører var inde på, brug for en vurdering af antallet af kampfly; vi har brug for en vurdering af, hvad mobiliseringsstyrkebehovet er i den nye situation, vi står i, osv., osv. Jeg synes så i øvrigt, at debatten har været præget af to ekstreme punkter.
Gunvor Wibroe (S), 2025-01-21:
Jeg er rigtig glad for at høre, at ordføreren bakker op om det forslag, der blev vedtaget tilbage i 1997, den 28. maj, altså at man afskaffede revselsesretten, fordi det er noget af det vigtigste, der er sket for børn og i dansk politik i min optik.
Jeppe Kofod (S), 2022-05-10:
Vi har en krig i Europa, som blev indledt den 24. februar, og som har ændret sikkerhedsbilledet i Europa fundamentalt, og her skal Danmark ligesom andre lande spørge sig selv, hvad vi kan bidrage med for at skabe større sikkerhed, og noget af det er at være helt med i det europæiske samarbejde om sikkerhed og forsvar.
Mette Abildgaard (KF), 2017-05-04:
Jeg tror, at hr. Søren Gade har fuldstændig ret i det, han sagde fra talerstolen tidligere, nemlig at der er mange virksomheder, som er bekymrede for, at vi får en offentlig domstol, i forhold til hvilke partier de støtter med hvilke beløb.
Else Theill Sørensen (KF), 2002-03-18:
Ved at udvide etableringskontoordningen, sådan som det foreslås i dette lovforslag, forbedres mulighederne for, at lønmodtagerne kan spare op til etablering af selvstændig erhvervsvirksomhed. Aldersgrænsen for såvel indskud på etableringskonto som brug af midlerne til etablering foreslås hævet ganske markant fra 45 til 65 år.
Pernille Vermund (NB), 2021-05-10:
Jeg har jo tidligere sagt, og der tror jeg, at vi også er enige, at det, at man fastholder internationale konventioner, når vi taler udvisning af kriminelle udlændinge, jo stille og roligt kan komme til at betyde, at vi mister opbakningen til det retssystem, vi har, fordi danskerne sidder derude og tænker, hvorfor de ikke bliver udvist.
Kristian Jensen (V), 2003-09-09:
Al erfaring viser, at det, der virker bedst for at få ledige i arbejde - og jeg går ud fra, at det er det, som også er Socialdemokratiets ønske, ikke at de kommer i aktivering, men at de kommer i arbejde - er jobtræning i private virksomheder. Og derfor har vi sagt, at det er den vej, vi ønsker at gå; det er dér, vi ønsker at lægge vores indsats.
Jakob Sølvhøj (EL), 2017-10-13:
Jeg forstår sådan set ikke, når efterskolerne rækker hånden ud og siger, at de gerne vil bidrage til den vigtige integrationsopgave, at man så ikke fra regeringens side strækker sin ud og dermed får lavet en aftale, der giver efterskolerne et langt bedre udgangspunkt for at arbejde med integration.
Claus Hjort Frederiksen (V), 2009-01-28:
Aktiveringsindsatsen kan være virksomhedsrettet aktivering, som ifølge de tal, vi har, jo har en ret god effekt, men det kan også være egentlige opkvalificeringsforløb som f.eks. AMU-forløb og sprogkurser m.v. Men det er vigtigt, at de enkelte ledige har så korte ledighedsforløb som overhovedet muligt.
Özlem Sara Cekic (SF), 2013-05-08:
Som jeg kan læse mig frem til, er det Sundhedsstyrelsens vurdering, at der ikke er sundhedsfagligt belæg for værdien af at tilbyde alle mænd en undersøgelse af prostataen, før de fylder 50 år, og at der er en risiko for en overbehandling.
Per Clausen (EL), 2008-01-31:
Men en anden del er jo også at skabe forudsætningerne for en erhvervsmæssig udvikling, hvor det jo gudskelov, hvis jeg tør bruge den betegnelse, har været sådan i de senere år, at der er sket mange meget positive ting på Lolland-Falster, bl.a. omkring udvikling af vedvarende energi osv. - gode og rigtige og fornuftige projekter, som jeg i grunden ikke tror er afhængige af Femernforbindelsen og næppe heller kan være etableret, fordi man følte sig sikker på, at den ville komme.
Pernille Sams (KF), 1998-11-06:
Derfor er det også forudsigeligt, at i samme øjeblik vi møder modstand, når de internationale konjunkturer vender - og det gør konjunkturer altid - så står Danmark forrest på øretævernes holdeplads, fordi vi er et land, som virkelig har stillet vores virksomheder i en situation, så de ikke kan tåle, at konjunkturerne vender. Det har vi sagt undervejs, så det er ikke noget med at være bagklog eller noget andet, for det har været helt forudsigeligt, at sådan ville det gå.
Nicolai Wammen (S), 2025-02-25:
I forhold til en folkeskole, hvor vi har lagt læringsmål på læringsmål, går vi ind og siger, at vi faktisk har tillid til, at vores lærere kan give en god undervisning uden at skulle have en enorm mængde læringsmål, der skal fortælle dem, hvordan de passer deres arbejde.
Martin Henriksen (DF), 2010-03-02:
Jeg vil stille det spørgsmål, som jeg også har stillet andre ordførere, men som jeg ikke har fået svar på endnu, nemlig: Hvordan forholder Socialdemokraterne sig til, at der, hvis man går ind og forhøjer de sociale ydelser, sådan som det foreslås fra bl.a. Socialdemokraternes side, så vil være nogen på arbejdsmarkedet, altså i et erhverv, som er lavtlønnet, som vil kunne se, at der er nogen, der er på overførselsindkomst, som vil få det samme udbetalt eller mere udbetalt?
Ellen Trane Nørby (V), 2015-11-18:
Da vi diskuterede evalueringsrapporterne om folkeskolereformen, talte vi om, at der sådan set på mange niveauer ligger en opgave i at sørge for, at den forberedelsestid, der så er til rådighed ude på skolerne, også bliver planlagt på en ordentlig måde for både lærerne og pædagogerne.
Keld Albrechtsen (EL), 2002-10-23:
Det var det, vi drøftede under det sidste spørgsmål, hvor ministeren måtte erkende, at vi igen til næste år er på vej ned under det antal på 7.000 boliger om året, som vi havde tidligere. Så vil jeg godt spørge: Hvordan kan boligselskaberne planlægge med det forlig, som ministeren nu har lavet med *Socialdemokraterne, for fra 2008 kan de altså ikke længere regne med at kunne disponere over de penge, de selv sparer op til forbedringer og renoveringer, for det kan være, at pengene falder væk fra 2008?
Lars Barfoed (KF), 2010-05-20:
For som hr. Kristen Touborg også godt ved, er det, der lægges op til, jo, at man kan have en mere intens overvågning de steder, hvor man forventer at der er problemer, og en mindre intens kontrol andre steder, og så skal det jo ses i sammenhæng med det egenkontrolprogram, som også bliver gennemført.
Inger Støjberg (V), 2017-05-05:
Regeringen bakker altså med andre ord fuldstændig op om intentionen bag SF's beslutningsforslag om, at vi skal sikre, at flygtninge og indvandrere og deres efterkommere har en tilstrækkelig viden om de demokratiske grundprincipper, herunder ligestilling mellem kønnene, som gælder i Danmark.
Kirsten Brosbøl (S), 2007-05-23:
Der er fortsat en række barrierer, som gør, at der, som ordføreren ganske rigtigt siger, er nogle, som stadig har trukket følehornene lidt til sig, og derfor synes jeg, det er en lidt underlig melding at komme med, at vi nu heller ikke skal støtte for meget, for de må også kunne klare sig selv osv.
Lone Dybkjær (RV), 2007-12-11:
Så er der også med Lissabontraktaten et stærkere demokratisk islæt, i øvrigt et, jeg synes man har kunnet se igennem livet i forbindelse med traktaterne, nemlig at det faktisk er sådan, at de folkevalgtes indflydelse gennem alle traktater er blevet styrket, og det er vel en eller anden form for demokrati.
Peter Skaarup (DF), 2000-02-03:
Det her beslutningsforslag er jo grundlæggende én stor tillidserklæring til politiet, til politiets vurderinger af, om der f.eks. skal være maskeforbud i en konkret demonstration, til politiets vurderinger af, om der i den pågældende demonstration f.eks. indgår voldelige elementer, til politiets vurdering af, om der på et nazistisk tilholdssted findes våben og overfaldsmænd.
Søren Egge Rasmussen (EL), 2002-05-30:
Viljen er stor til nedskæringer og lovsjusk, og jeg synes, at det, jeg har oplevet herinde den sidste uge omkring planlov på en planløs måde, og det, at man vedtager at kunne udsætte gensplejsede planter i naturen, uden at man har nogen retningslinjer, beviser, at regeringen er på den helt forkerte vej.
Annette Just (FP), 1997-10-29:
Der er vist ingen tvivl om, at L 9, som indeholder en forenkling af anmeldepligten for lov om skibsregistrering, er der for så vidt ingen problemer i, og vi har også sagt, allerede da vi diskuterede Funderudvalgets rapport, at det skulle bare igennem, så her tror jeg i hvert fald ikke, vi kan se de helt store problemer.
Jesper Petersen (S), 2016-05-19:
Jeg vil i forhold til den diskussion, der er om aftalen med Ghana, sige, at hvis der fortsat er kritikpunkter og udeståender og diskussion om den, er det jo muligt at få lavet en gennemgang af den aftale, indkalde skatteministeren i et samråd og stille nye kritiske spørgsmål og at diskutere med Ghanas ambassade, hvorfor de ikke beder om at få en ny forhandling, hvis der er grund til, at de skal være utilfreds med den aftale, de har indgået.
Anni Matthiesen (V), 2023-04-14:
Når det så er sagt, vil jeg igen godt lidt tilbage til, om jeg skal forstå det sådan, at Danmarksdemokraterne simpelt hen vil have det som et krav, at der altid i alle sager skal være en forebyggende indsats på hele familien, inden man tager beslutning om eventuelt at tvangsfjerne.
Lars Barfoed (KF), 2014-10-02:
På grundlag af samrådet har vi så – og det er altså Venstre, Dansk Folkeparti, Liberal Alliance og Det Konservative Folkeparti – afgivet følgende betænkningsbidrag , hvor vi siger: Partierne lægger til grund for vedtagelsen, at der med Danmarks deltagelse i koalitionen mod ISIL er det fornødne grundlag for at tage straffelovens § 101 og 102 m.v., altså landssvigerparagrafferne, i anvendelse over for danske statsborgere eller personer bosiddende i Danmark, som måtte deltage på ISILʼs side i konflikten.
Søren Søndergaard (EL), 2003-05-21:
Der er massevis af krigsforbrydere i det tidligere Jugoslavien, som har været eftersøgt via Interpol, men som har gået frit rundt i Bosnien f.eks. Personlig har jeg selv været henne at se, hvor Karadic boede, mens han var der, hvor IFOR-soldaterne kørte forbi. Der er lige præcis brug for, at der ikke bare er en formel eftersøgning, men at vi får et klart tilsagn fra koalitionsstyrkerne om, at man vil eftersøge og anholde ham.
Mette Frederiksen (S), 2012-03-02:
Det er afgørende og vigtigt, at vi prioriterer vores arbejdsløse; det er afgørende og vigtigt, at vi også fokuserer midlerne i vores beskæftigelsesindsats sådan, at vi stille og roligt får allokeret ressourcerne derover, hvor de giver mest mening, og det er selvfølgelig til uddannelse.
Frode Sørensen (S), 2000-11-10:
Kursmanipulation og insiderhandel er ulovligt i såvel Danmark som i de andre EU-lande, men såfremt en dansker handler i tredjelande - det kunne være USA for at nævne et eksempel - ja, så kan en såkaldt god handel, der beror på insiderviden, ikke straffes efter dansk lov.
Sandra Elisabeth Skalvig (LA), 2026-02-05:
Afslutningsvis vil jeg gerne komme med en direkte opfordring til udlændinge- og integrationsministeren: Træk lovforslaget om indfødsrets meddelelse tilbage, og sæt tildelingen af statsborgerskab midlertidigt på pause, indtil vi har en effektiv screeningsmodel, der kan skelne mellem dem, der vil Danmark, og dem, der vil undergrave vores samfund.
Alex Ahrendtsen (DF), 2018-04-10:
Vi ved fra målinger, at det, borgerne og vælgerne allermindst vil, er at give kunststøtte til kunstnere, og ved at give regionalt ejerskab til borgerne og politikerne og kunstnerne sikrer man også et bedre kendskab til kunststøttemodellen, i stedet for at det er noget, der, som det er nu, foregår derovre i hovedstaden.
Charlotte Broman Mølbæk (SF), 2025-12-17:
Det, man så gør i stedet for – og det er lige før, at jeg kommer til at tænke, at Egedal Kommune er lige så kreativ med at snyde og bedrage – er, at man bare anbringer borgeren i eget hjem, i citationstegn, med nøjagtig de samme medarbejdere omkring sig.
Poul Nødgaard (DF), 2005-06-09:
Så vil jeg også lige spørge hr. Ole Stavad, om man ikke i folketingsgruppen her på Christiansborg har et problem, når man jo udmærket ved, at socialdemokratiske borgmestre i hobetal er meget, meget positivt indstillede over for den her reform og synes, det bliver en god udfordring, man står over for.
Line Barfod (EL), 2004-05-28:
Jeg blev noget forundret for lidt siden, da jeg hørte ministerens svar til fru Tove Videbæk, nemlig at det ville være godt, hvis forældrene fik mulighed for at betale mindre for daginstitution, for så fik man mulighed for at være mere sammen med sine børn. Nu har jeg ikke den opfattelse, at børnene sådan er låst inde henne i daginstitutionen, og at man skal have dem derhenne i et bestemt antal timer, som man har betalt for. Det problem, jeg selv oplever og også hører hos de fleste andre børnefamilier, er, at man, fordi man skal passe sit arbejde, ikke har tid til at være sammen med sine børn, og ikke, at man har betalt for et bestemt antal timer i daginstitutionen, og så skal børnene være der.
Pelle Dragsted (EL), 2015-11-12:
Og ved det bord sidder også lande, som vi kan se lige nu i Europa er på vej mod en autoritær udvikling, f.eks. Ungarn – bare for at nævne et af de værste tilfælde – hvor pressefrihed, almindelige demokratiske rettigheder og andre ting begynder at blive angrebet.
Morten Østergaard (RV), 2005-03-02:
I ministerens første indlæg blev der talt om udgangspunktet på 2 år – det synes jeg må være det, vi skal holde fast i – og der vil jeg gerne sige, at det jo ikke er nogen hemmelighed, at ministerens forgænger i embedet kørte en meget rigid, bureaukratisk linje, hvor alting blev kørt så stramt som overhovedet muligt.
Peter Duetoft (CD), 1998-06-25:
Og dér er vi jo altså kommet i nogle situationer, hvor det er svært for Finansudvalget at sige nej til de sidste 30 eller 40 mio. kr, som er en overskridelse af budgettet, hvis man allerede har brugt 150 eller 200 mio. kr. Men det er altså en ekstraudgift på 30 eller 40 mio. kr., som vi har fået i hovedet.
Finn Sørensen (EL), 2015-05-19:
Så er det bare, jeg spørger ordføreren: Mener ordføreren virkelig, at det, man kalder økonomisk incitament, skulle gøre det nemmere for disse mennesker at få et job på arbejdsmarkedet, hvis de er langt væk fra arbejdsmarkedet af de grunde, som ordføreren selv har beskrevet?
Rune Lund (EL), 2006-03-15:
Derfor er der i hvert fald to ting, som jeg synes man kunne kigge på i den sammenhæng: Den ene er, at det faktisk ville være rimeligt i forbindelse med behandlingen af det her forslag, at partierne, der støtter den her vej, meldte ud, om de nu også ønsker en motorvej hele vejen til Frederikssund, og i givet fald, hvilken linjeføring man så vil støtte.
Dorte Bennedsen (S), 1999-11-25:
Nu er det problem løst, og jeg vil meget håbe, at de samme organisationer fremover vil bruge lige så mange kræfter på, at vi når lovens mål: en bedre integration for udlændinge. På trods af en række kritikpunkter skrev Centret for Menneskerettigheder i sin tid i sit høringssvar bl.a.: »Forslaget vil generelt set have positive virkninger på flygtninges og indvandreres samfundsmæssige integration og livsbetingelser, og det vil derfor bidrage til en øget grad af ligebehandling af disse minoritetsgrupper«.
Anni Matthiesen (V), 2024-11-01:
Jeg kan sige, at jeg i hvert fald har mærket det på egen krop i forbindelse med både håndteringen af min mor og for den sags skyld plejen på et plejehjem, og hvor vigtigt det er, at vi har nogle dygtige og kvalificerede medarbejdere til at tage sig af den gruppe af danske medborgere.
Martin Lidegaard (RV), 2013-02-28:
Det har været nævnt flere gange, og det er sådan noget som cirkus- og festivaltelte, og det kan gøres ved indførelse af en certificeringsordning for den type af konstruktioner, således at når man først har fået certificeret sådan en konstruktion, så skal den ikke byggesagsbehandles, hver eneste gang den skal sættes op.
Jann Sjursen (KRF), 1998-06-24:
Hjemmestyrelovene for henholdsvis Grønland og Færøerne danner for Kristeligt Folkeparti at se en god ramme for selvstyret i Grønland og på Færøerne og vel at mærke en ramme, der giver mulighed for en gradvis overførelse af politisk og administrativ kompetence - som jeg synes statsministeren på udmærket vis beskrev det i sin redegørelse - og som gennem tiden også har gjort det, og sådan bør det også være i et rigsfællesskab.
Hans Kristian Skibby (UFG), 2022-05-18:
Det sidste er nok der, hvor den ligger, for det betyder jo egentlig, at hvis man vælger at stemme for det her beslutningsforslag, får man også lidt sine egne hænder på kogepladen i forhold til at anerkende og vedkende, at vi igennem mange, mange år, jeg vil næsten sige årtier, her i Folketinget ikke har indført regelforenklinger og afvikling af dårlige ting, men at vi faktisk har tilført en en lang række dårlige lovgivninger om gennemførelse af lastbil- og godskørsel, vognmandsbranchens vækstbetingelser i Danmark og ikke mindst chaufførernes og de ansattes handlemuligheder for at passe deres arbejde uden at være bange for at få store bøder, f.eks. for at køre med levende grise.
Pernille Frahm (SF), 2007-04-10:
Forslaget går jo ud på at prøve at indføre en regulering på det private område, og vi kan jo kun være glade for, at en borgerlig regering pludselig kan se, at det er en rigtig god idé, at man overfører nogle af de gode principper fra det almene og det offentlige til det private.
Jeppe Kofod (S), 2010-05-28:
Det, som står helt klart, er jo, at vi er en række partier i Folketinget, som forhåbentlig har flertal efter næste valg, og som vil øge ulandsbistanden over en årrække til 1 pct. af BNI, og vi har så sent som i sidste års finanslov, altså i finanslovforslaget for i år, beskrevet, hvordan vi vil lade bistanden stige.
Lis Greibe (S), 1999-04-28:
Projekteringsloven for rute 21 blev som for rute 9 og rute 18 vedtaget i maj 1996, altså før beslutningen om ændringen af færgetrafikken over Kattegat, men når vi nu i dag sandsynligvis skal diskutere spørgsmålet om motorvej kontra motortrafikvej,
Villy Søvndal (SF), 2001-05-03:
Den aktuelle diskussion drejer sig i virkeligheden om, om verden efter den kolde krigs afslutning vil bevare eller opsige et kollektivt aftalesystem. Jeg synes, at hovedspørgsmålet om et missilforsvar blev formuleret af professor John D. Steinbruner på høringen her i sidste uge med følgende spørgsmål: »Kan USA deployere et NMD-system, der vil gøre mere gavn end skade både for USA og for resten af verden i almindelighed?«
Irene Simonsen (V), 2007-04-17:
Og det er utrolig menneskeligt at tænke på den måde, for det har jo været forfærdeligt at se, hvordan der er mennesker, der bor i det her samfund, og som ikke er inkluderet, som ikke er en del af det her samfund, fordi der jo ikke tidligere er blevet stillet nogen krav til dem om at lære det danske sprog eller om at skulle forstå, hvad det er for et samfund, de lever i.
Christian H. Hansen (DF), 2005-05-19:
Jeg har fået mange e-mails her på det sidste, hvori der stod, at det var dejligt, at beslutningsforslaget kommer igen, for med den udtalelse, V og K er kommet med om dyrevelfærd og lige netop det her forslag, bliver det en nem dag, det bliver en sejrsdag, når det bliver gennemført.
Peter Skaarup (DF), 2001-01-16:
Er det ikke sådan, at hvis vi skal have nogen som helst mulighed for at påvirke denne her udvikling på en anden måde, end det er sket hidtil, så skal vi sørge for at flytte de styrelser ud, for så følger arbejdskraften jo med. Arbejdskraften er jo altså tvunget til at flytte ud, hvis man rent faktisk flytter de styrelser ud.
Anita Knakkergaard (DF), 2010-12-02:
Men jeg vil da sige, hvis vi taler om Gellerupparken, at når der er 30 pct., der flytter ud – og her må vi jo gå ud fra at det er Socialdemokraterne sammen med SF, der har flertallet i Århus Kommune – vil jeg sådan set mene, hvis jeg må tillade mig at blande mig, at det da ikke er nødvendigt at nedrive tre store langblokke. Det synes jeg egentlig ikke det er.
Margrethe Vestager (RV), 2011-02-25:
De borgere, vi mødte i går, var bestemt ikke overbevist, og det havde ikke gjort noget godt indtryk på dem, at da Vattenfall begyndte deres undersøgelser, skete der større skader på deres ejendom, end der tilsyneladende kom viden ud af det for Vattenfalls vedkommende.
Victoria Velasquez (EL), 2025-12-16:
I dag bliver mennesker med en kort, mellemlang eller lang videregående uddannelse ofte mødt med et nej, selv om de af fysiske eller psykiske grunde ikke længere kan arbejde i deres gamle fag: en nedslidt socialrådgiver, en sygeplejerske med arbejdsskader eller en akademiker med alvorlig stress eller kronisk sygdom.
Astrid Krag (S), 2011-10-26:
Og når jeg siger det, er det, fordi jeg mener, at et stærkt offentligt fælles skattefinansieret sundhedsvæsen er den bedste garanti for, at alle danskere, uanset størrelsen på deres pengepung, får adgang til sundhed af højeste kvalitet, og at vi også fremadrettet bliver behandlet efter, hvor syge vi er, og ikke, hvor rige vi er.
Karen Hækkerup (S), 2006-10-05:
Men der er altså nogle kommuner, hvor selv bedsteforældrenes tålmodighed efterhånden er sat på spidsen, og der er jo en grund til, at både forældre, bedsteforældre og pædagoger, altså alle dem, der kerer sig om børnenes velfærd, råber vagt i gevær.
Benedikte Kiær (KF), 2013-03-12:
Med de bemærkninger kan Det Konservative Folkeparti støtte forslaget, men som sagt lægger vi meget vægt på, at de bekymringer, der er i forhold til den del, der handler om donation af gendanneligt væv, er noget, som vi får givet svar på, og som vi får manet i jorden, sådan at der ikke er nogen tvivl om, hvad denne del af forslaget indeholder og vil betyde.
Jeppe Kofod (S), 2021-01-13:
Selv om aftalen med briterne sikrer told- og kvotefrihed i forhold til varehandel, ændrer det ikke på, at det med brexit jo bliver dyrere og mere bureaukratisk at handle sammen: Der kommer grænsetjek; virksomheder skal have eksporttilladelser og certifikater; oprindelsesregler begrænser toldfriheden; også for tjenesteydelser bliver der forringede vilkår.
Morten Bødskov (S), 2021-10-14:
Under nedlukningen har vi jo i brede flertal her i Folketinget sørget for at holde hånden under dansk erhvervsliv og lønmodtagere med hjælpepakkerne, dvs. de hjælpepakker, som for manges vedkommende er lavet i Erhvervsministeriets regi, men også en hel del hjælpepakker, kan man roligt sige, i Skatteministeriets regi, hvor vi har stillet likviditet til rådighed i størrelsesordenen 600 mia. kr.
Line Barfod (EL), 2007-10-10:
Jeg ville gerne høre, om ministeren mener, at det er alle dem, der har en diagnose, der gør, at de ikke kan klare at arbejde, som bør have en ydelse, der er så høj, at de kan leve af den og have råd til at købe mad osv. i den periode, hvor de er for syge til at gå ud og få et arbejde og på den måde få en indkomst.
Jørn Dohrmann (DF), 2005-03-31:
Dansk Folkeparti kan selvfølgelig bakke op om forslaget Men det skal selvfølgelig også nævnes, at Dansk Folkeparti synes, at det er særdeles vigtigt, at borgerne ligesom bliver sat i centrum gennem den her kommunalreform og dermed har en indgangsvinkel til hele systemet her.
Villy Søvndal (SF), 2003-05-20:
Men det må vel så betyde, at hvis de falder tilfredsstillende ud, de løse ender, der hænger, så må jeg forstå statsministerens svar sådan, at statsministeren principielt er positiv over for et dansk tilsagn med hensyn til FN's generalsekretærs henvendelse.
Søren Kolstrup (EL), 2000-03-22:
Netop derfor synes vi, det er spændende, hvis man kunne få tanken om økologisk eksperimentelle frizoner udbygget, som også kunne medvirke til at puste liv i vores landzoner. Jeg skal pege på, at finansiering og stigende jord- og huspriser er et stort problem i Danmark.